देसाईको निःसर्त प्रेम
नेपालको एकदिवसीय अन्तर्राष्ट्रिय मान्यता पाउँदाका साक्षी हुन् मोन्टी देसाई । नेपालले ५ वर्षअघि विश्वकप छनोटबाट यो स्थिति तय गर्दा देसाईले नजिकबाट उक्त यात्रा नियालेका थिए । तर, उनी नेपाली टोलीमा भने थिएनन् ।
काठमाडौँ — नेपालको एकदिवसीय अन्तर्राष्ट्रिय मान्यता पाउँदाका साक्षी हुन् मोन्टी देसाई । नेपालले ५ वर्षअघि विश्वकप छनोटबाट यो स्थिति तय गर्दा देसाईले नजिकबाट उक्त यात्रा नियालेका थिए । तर, उनी नेपाली टोलीमा भने थिएनन् ।नेपालको नाजुक एकदिवसीय अन्तर्राष्ट्रिय मान्यतालाई जोगाउने प्रमुख जिम्मेवारी अहिले उनै देसाईको काँधमा आएको छ । जिम्बावेमा २०१८ मा भएको विश्वकप छनोटमा नेपाल र अफगानिस्तानको फरक उद्देश्य थियो । १० राष्ट्र सहभागी विश्वकप छनोटबाट शीर्ष ८ राष्ट्रभित्र पर्दै एकदिवसीय अन्तर्राष्ट्रिय मान्यता पाउने दाउमा थियो नेपाली टोली ।अफगानिस्तान भने शीर्ष दुईभित्र परेर एकदिवसीय विश्वकप पुग्ने लक्ष्यमा थियो । नेपाल र अफगानिस्तान दुवै आफ्नो लक्ष्यमा पुगेका थिए । अफगानिस्तानको ब्याटिङ प्रशिक्षकको रूपमा रहेका देसाईले नजिकबाट नेपालको खेल हेरेका थिए । अफगानिस्तानसँग समूह चरणको खेलमा उनले नेपाली ब्याटरको अझ बढी गहिराइ देखेका थिए । कप्तान पारस खड्काले ८२ बलमा ७५ रन बनाए पनि नेपालले अफगानिस्तानलाई १ सय ९५ रनको चुनौतीमात्र दिन सकेको थियो । नेपाली क्रिकेटसँग पटक–पटक जोडिने उनै देसाई सोमबारबाट औपचारिक हिसाबमै नेपालको प्रमुख प्रशिक्षक बनेका छन् । १० दिनअघि नै नेपाल आएर प्रशिक्षण उनले दिन सुरु गरे पनि राष्ट्रिय खेलकुद परिषद् र युवा तथा खेलकुद मन्त्रालयको उल्झनका कारण देसाईको नियुक्तिमा ढिलाइ भएको थियो । नेपाल क्रिकेट संघ (क्यान) का अध्यक्ष चतुरबहादुर चन्दले देसाईको नियुक्ति ढिलाइ भएको जनाउँदै एकदिवसीय अन्तर्राष्ट्रिय मान्यता बचाउने चुनौतीमाझ उहाँबाट राम्रो नतिजा निस्कने अपेक्षा गरिएको बताए । देसाईको नेपाली क्रिकेटसँगको सम्बन्ध एक दशकभन्दा पुरानो छ । सन् २०१२ मा नेपाल पहिलो पटक ट्वान्टी–२० विश्वकप छनोटमा खेल्दै थियो । देसाई पनि क्यानडाको परामर्श प्रशिक्षकको रूपमा यूएई पुगेका थिए र नेपालको खेल हेरेका थिए । शक्ति गौचनले डेनमार्कसँगको खेलमा ‘ह्याट्रिक’ विकेट लिए । इन्डियन प्रिमियर लिग (आईपीएल) को टोली राजस्थान रोयल्समा देसाईले प्रशिक्षक र ट्यालेन्ट स्काउटको भूमिकामा ७ वर्ष बिताए । उनैले नै शक्तिलाई सन् २०१२ मा राजस्थानमा ट्रायल दिने व्यवस्था मिलाएका थिए । त्यसको अर्को वर्ष भुवन कार्की त्यही बाटोबाट राजस्थान पुग्नेक्रममा रहे पनि क्यानको फितलो व्यवस्थापनका कारण जान पाएका थिएनन् । त्यही भएर पारस खड्का, शरद भेषावकर, वसन्त रेग्मीसँगको आफ्नो सम्बन्ध केलाउँदै थिए दसाई । यसअघि पनि उनी नेपालको प्रमुख प्रशिक्षक बन्नेक्रममा थिए । तर, आईपीएलमा विभिन्न टोलीसँगको सम्बन्धका कारण लामो छुट्टी माग्दा त्यो बाधक बन्ने गरेको थियो । वर्षको २ सय ४० दिन नेपाली क्रिकेटसँग बसेर काम गर्नेगरी अहिले उनले २ वर्षे सम्झौता गरेका छन् । मंसिर अन्तिममा अर्का भारतीय प्रशिक्षक मनोज प्रभाकरसँगको सम्बन्धलाई क्यानले टुंग्याएको थियो भने डिसेम्बर अन्तिमपछि देसाई पनि वेस्ट इन्डिजको ब्याटिङ प्रशिक्षकसँगको सम्झौता पुरा गर्दै खाली भएर बसेका थिए । नेपालले फेब्रुअरी १४ देखिको ३२ दिनमा विश्वकप लिग २ मा १२ एकदिवसीय अन्तर्राष्ट्रिय खेल्दै छ र त्यसमा ८ खेल जितेमात्र नेपालको मान्यता यथावत रहने समीकरण छ । ठूलो चुनौती रहेकामा कुनै दुईमत भएको उनले बुझेका छन् । ‘धेरै उद्देश्य मनमा राखेर आएको छु र नेपाली क्रिकेटसँग प्रतिबद्ध रहने छु । नेपाली क्रिकेटलाई स्थापित गर्न म यहाँ आएको छु,’ सोमबार मिडियासामु प्रस्तुत भएपछि देसाईले भने, ‘नेपाली क्रिकेटमा रहेका हल्ला र समस्यालाई मैदानबाहिर नै राखेर टिमलाई एकताबद्ध गर्दै ड्रेसिङ रुमलाई खुसी तुल्याउन चाहन्छु । मैले टिमबाट एकरुपको प्रदर्शन अपेक्षा गरेको छु ।’उनले आफैंलाई स्थापित हुन केही समय लाग्ने र यहीक्रममा टिमको संरचना विकास गर्दै जाने बताए । सन् २०१७ मा नेपाली टिम मलेसियामा भारतलाई पराजित गर्दै यू–१९ एसिया कपको सेमिफाइनल पुगेको थियो । विनोद दासको प्रशिक्षणमा रहेको त्यो नेपाली यू–१९ टोलीमा देसाई ब्याटिङ प्रशिक्षक थिए । सोही टोलीका एक प्रमुख खेलाडी रोहित पौडेल अहिले नेपालका कप्तान छन् । रोहित धेरै नै परिपक्व बनेर लामो यात्रा बनाइरहेको खेलाडी भएको उनले सुनाए । नाबालिग बलात्कारको अभियोग लागेका सन्दीप लामिछानेलाई नेपालको २० सदस्यीय टोलीमा बोलाउँदा भइरहेको ठूलो आलोचनाको विषयमा देसाईले सबै प्रक्रिया पुरा गरेर आएकाले नै उनलाई टोलीमा राखिएको बताए । क्यान अध्यक्ष चन्दले नामिबिया र स्कटल्यान्डविरुद्ध हुने विश्वकप लिग २ त्रिकोणात्मक शृंखलामा सन्दीपलाई टोलीमा राख्ने वा नराख्ने निर्णय छनोटकर्ता र प्रशिक्षकको भएको तर्क गरे । नेपालसँगको निःसर्त प्रेमका कारण आफू नयाँ जिम्मेवारी लिन आएको बताउँदै देसाई मिडियासामु निकै विश्वस्त र हँसिलो मिजासमा प्रस्तुत भएका थिए । नेपाली क्रिकेटमा पछिल्लो एक वर्षमा यो विश्वास र मिजास विरलै देखिएको थियो ।